
      Bucureşti,  17.09.2019
                                                                   AVIZ
asupra proiectului de Lege pentru modificarea art. 55 alin. (6) lit. d) din                         Legea responsabilităţii fiscal-bugetare nr. 69/2010

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu proiectul de                         Lege pentru modificarea art. 55 alin. (6) lit. d) din Legea responsabilităţii fiscal-bugetare nr. 69/2010, transmis cu adresa nr. PL-x 273 din 11 iunie 2019, înregistrată sub                           nr. 4c-1/127 din 11 iunie 2019. 
Senatul, în calitate de primă Cameră sesizată, a adoptat iniţiativa legislativă                    în şedinţa din 5 iunie 2019.
Conform prevederilor art. 75 din Constituţia României, republicată,                                   şi ale art. 92 alin. (9) pct. 1 din Regulamentul Camerei Deputaţilor, republicat,                           cu modificările și completările ulterioare, Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au dezbătut iniţiativa legislativă menţionată mai sus, în şedinţa din 17 septembrie 2019.
Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ, cu observaţii şi propuneri,                      transmis cu adresa nr. 267 din 4 aprilie 2019, avizul favorabil al Consiliului Economic                      și Social, transmis cu adresa nr. 1199 din 18 martie 2019 și punctul de vedere                           al Guvernului, transmis cu adresa nr. 547 din 16 aprilie 2019, prin care menţionează                   că asupra oportunității adoptării inițiativei legislative va decide Parlamentul.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că inițiativa legislativă nu se justifică întrucât, prin aceasta, se urmăreşte modificarea unui caz de incompatibilitate, măsură ce poate influenţa un mandat aflat în derulare, atrăgând, în cazul adoptării inițiativei legislative, incompatibilitatea unui membru care îndeplinea condiţiile prevăzute de lege la data numirii. 
Faţă de considerentele menționate mai sus, membrii Comisiei pentru politică economică, reformă şi privatizare au hotărât, cu majoritate de voturi                                           (4 voturi împotrivă și o abținere), avizarea negativă a iniţiativei legislative.
În raport cu obiectul şi conţinutul său, proiectul de lege face parte din categoria                 legilor ordinare.

